हादरनि गेजेरावनो गेलेनायनि बेलायाव आसाम हादरसाया दावखोनाय खोलोबाव फैनो हमदों। मुलुग सेम्पियनसिप, एसियान गेमस, हारिमायारि गेलेनाय बादायलायनि अनगायै गोबां गेलेनायफोराव आसामनि गेलेगिरिफोरा गावनि नाजानायजों हारिमानाङारि खोलोबाव आसामजों लोगोसे हादरनि मुंखौ लाखिनाय नुनो मोननाय जादों। थारैनो बुंनो हायोदि गोबां गेलेनायनि बेलायाव दावगानाय लाबोनो हाग्रा गेलेगिरिफोरा बांसिनानो गामि ओनसोलनिफ्राय थांनाय गेलेगिरिगोजा। बिदिनो आसाम सोरखारा गामि ओनसोलफोरनि जाखांफुनाय गेलेगिरिफोरखौ गुरुथ’ होयोब्ला गोबां गेलेगिरिफोरा आसाम हादरसाखौ मुंदांखा खालामनो हासिनगोन होननानै साननो हायो। अब्ला आसामनिफ्राय हारिमानाङारि गेलेनाय बादायलायनायाव बाहागो लानो हाग्रा गेलेगिरि जोनोम जानो हागौखौ साननो हायो । आसामनि जाखांफुनाय गेलेनो मोजां मोनग्रा लाइमोनफोरखौ नांगौबादि सोरखारा फोरोंथाय होयोब्ला इयुनाव बिसोरनो मोजां गेलेगिरि जाहैनो हागौखौ नुहुरो। बे थार बाथ्रादि बिदि गेलेनायनि फोरोंथायखौ सोरखारा होयोब्ला बर’ लाइमोनफोराबो उनफिननानै थानाय नङा होननानै रोखा बुंनो हायो। मानोना फोरोंथाय आरो रांनि आंखालावसो गोबां बर’ लाइमोनफोरा उनफिननानै दं होननानै सानखांनाय फैदों। दा बिनिखायनो आसाम सोरखारा माखासे गेलेनाय बिथांखि लानानै आसामनि जाखांफुनाय गेलेगिरिफोरखौ हेफाजाब होनायनि राहा लानो हायो। मा हादरसा सोरखार ? जोंनि बिटिसि खुंथायाबो बिदि माखासे गेलेनाय बिथांखि आजावनानै बर’ लाइमोनफोरजों लोगोसे बिटिआरनि गेलेनो मोजां मोनग्रा लाइमोनफोरखौ गेलेनायाव आखा-फाखा खालामनायनि राहा लानो हायो होननानै सानखांनाय फैदों। दा आसामनि गेलेनायनि सायाव दावगानाय लाबोनायनि बेलायाव गामि ओनसोलनि गेलेगिरिनि बिफावा बाखनायजाथाव। गामि ओनसोलाव थाखोमानानै थानाय गोबां गोरों लाइमोनफोरखौ नागिरनानै लाबोना हारिमानाङारि गेलेनाय फोथाराव आसामजों लोगोसे हादरखौ दैदेननो थाखाय थियारि खालामनो हागौखौ नुनो मोननाय जायो। गामि ओनसोलनि गेलेगिरिफोरखौ माबोरै गेलेनायनि बेलायाव ओंखार होनो हानाय सुबिदा खालामना होनो हायो आरो गामि ओनसोलाव गेलेनायखौ माबोरै जौगाखां खालामनो हायो बिनि सायाव बिथांखि लानायनि गोनांथि दं। देहायारि सोलोंथाइ आरो गेलेनाय समाजखौ खौसेथि खालामनानै गोख्रों खालामनो हायो। आसामनि खना-खनला जायगायाव थानाय गेलेग्रा फोथारफोरखौ बोसोरनि जिनै दानावनो गेलेनो हानाय बादि राहा खालामनांगौ। बिदि खालामोब्ला गेलेगिरिफोरा सानफ्रोमबो सोलोंनायनि गेजेरजों बायदि गेलेनानै गावनि रोंगौथिखौ सिनायथि होनो होगोन होननानै साननो हायो। मिथिनाय बादिब्ला देग्लायनि आसामनि रांबावजायाव हादरसानि गोबां जायगायाव हानाय बादियै गोबां रोखोमनि गेलेनो हानायबादि सुबिदा मोननाय स्पर्टस कमप्लेक्स लुनाय बिथांखि लानाय जादों। गेलेनायनि बेलायाव मुंदांखा जानाया मोनसे ओनसोलनि जौगानाय लाबोनो हायो, बे थार बाथ्रा, बेजों लोगोसे बि हारियाबो मुंदांखा जाफायो। बिदिनो बिनि मुङा मुलुगाव मिथि जायो। बेजों लोगोसे गोबां रोखोमनि गेलेनाय गेलेनानै समाजखौ फोसाबनायजों लोगोसे सुबुं माहारिनि देहाखौ गोख्रों खालामनो हायो। बिनिखायनो गेलेनायनि सायाव सोरखारा मोनसे जांख्रिथाय लाबोनानै हादरसानि खना-खनला जायगाफोरनि जाखांफुनाय गेलेगिरि लाइमोनफोरखौ थुलुंगा होनायनि सम सफैबाय।